Ńdɔ̄ Dávid a ngákódō vālá, a kə́ tɔbɔ á məkǎm yā Ein Gɛdi. 2Á sɔ́ Sául a ngásɔ́ ḿfág a kələ a tsídan Bəfilísta, bɔ́ ai nyé nâ: “Dávid a nə á Ein Gɛdi á ńkōd ńnam.” 3Ńdɔ fɔ́ɔ́ Sául a ngátɔ́b míńgungúl mí bǒd yā áyɔŋ Ísraɛ̂l tóyína élɛ́, ǎ ngakə a tsídan Dávid ai bod bóé, a kələ kwí Âkɔ́g bimvul. 4Ńdɔ̄ Sául ǎ kə lod á mgbág bifɔ̌g míńtómbá. M̀bóg ákɔ́g ó ngábə́ vóm tē, ńdɔ a ngányían nə́ a kə á fyɛ́. Ndə Dávid ai bod bóé bə́ ngábə́ á ḿbóg ákɔ́g étē mú. 5Bod bə́ Dávid bɔ́ ai nyé naa: “Ǹtondôbə a dzó ai wa ámōs dī naa: “Ǹzízíŋ wóe nyú mâkalan wa, bɔ̌ nyē ḿból ó tālá. “Ńdɔ Dávid a ngákódo á sí, a tsígí Sául alɔ́ éyé ótə̌tə̄g. 6Ǹnə́m ó ngakud nyé âbum, ḿból á ngátsíg álɔ̄ éyé Sául. 7Nyé ai bod bóé naa: “Tə Ǹtondôbə a dzoge nâ mə́ tíbān nyié á nyǒl Ǹtí wama yǎ bə́ ngáwɔ́bɔ m̀bɔ́n; tə a dzoge nâ mə́ fūdí nyé mɔ́ á nyɔ́l, amú ā nə́ ényɔ́ émēn á ngáwɔ̂ban m̀bɔ́n.” 8Ńdɔ̄ Dávid a ngátsíg bod bóé zēn ai ńkɔ́bɔ̄ nyú təge dzogě naa bə́ námbá Sául. Sául ńnye a kwí nyɔ̄ a kə́ə́. 9Ńdɔ̄ Dávid nyé a ngákódo á sí, a kwí átān, ǎ ngayédan Sául á mvús naa: “Ǎ Ńtí wama, ǎ ńkúkúmá. “Ńdɔ̄ Sául a ngávəŋan, Dávid a vidí ńló, a luí ásū á sí, a kúdú mə̄bɔ́ŋ. 10Dávid nyé ai Sául nâ: “Ású dzé wāvógolo ǹkɔ́bɔ̄ é bod bákad wa nâ, Dávid a yi wǎ ai abé ? 11Ámōs dī, wǎmēn ō yén ai mís móe, ḿból Ǹtondôbə ǎ kālān ma wa á mɔ́ á ḿbóg ákɔ́g; hədá ma ndzí kig dǐŋ naa mawé wā, ńdɔ mə̌ dzōgé wā, ma nâ: Mǎyǐ kig namba Ńtí wama, amú á nə́ ényɔ́ Ǹtondôbə a ngawɔ́bɔ m̀bɔ́n. 12Tám bəbə̌ naa, ǎ tārá, yénə̄ álɔ́ éyé dóe mə bələ́ dī. Mə̌ tsíg dɔ̄, təge wa wé: yəmə́ hḿ naa mǎwóg kig wa abé, mǎyǐ kig wa ai abé, ma ndzi kig wa bɔ ábé, wǎ wāyi ma ai awú !